[pic] | ЕВРОПЕЙСКА КОМИСИЯ |

Брюксел, 23.3.2011

COM(2011) 136 окончателен

ДОКЛАД НА КОМИСИЯТА

Фонд „Солидарност“ на Европейския съюзГодишен доклад за 2009 г.

СЪДЪРЖАНИЕ

ДОКЛАД НА КОМИСИЯТА Фонд „Солидарност“ на Европейския съюз Годишен доклад за 2009 г. 1

1. Въведение 3

2. Чакащи заявления от 2008 г. и получени през 2009 г. нови заявления 3

3. Финансиране 6

4. Приключени случаи 7

5. Заключения 8

Приложение 1: Чакащи и новопостъпили през 2009 г. заявления във фонд „Солидарност“ на Европейския съюз 9

Приложение 2: Общ преглед на заявленията, постъпили във фонд „Солидарност“ на ЕС от 2002 г. досега 10

Въведение

Фонд „Солидарност“ на Европейския съюз (ФСЕС) бе създаден на 15 ноември 2002 г . Член 12 от Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (наричан по-долу „регламентът относно фонд „Солидарност“) предвижда на Европейския парламент и на Съвета ежегодно да се представя доклад за дейността на фонда за предходната година. Настоящият доклад представя дейността на фонда през 2009 г. и подобно на предишните доклади включва обработването на чакащи и нови заявления, както и оценката на докладите за усвояването на средствата с оглед подготовка за финансовото им приключване.

Като брой заявления, 2009 година бе сред „по-спокойните“ години за ФСЕС. За цялата година бяха подадени само шест заявления за помощ от ФСЕС, докато в някои от предходните години са подавани до 19 заявления годишно. Четири от заявленията за 2009 г. — а именно свързаните с горските пожари в гръцката област Атика, урагана в Кипър, наводненията на гръцкия остров Евия и калните свлачища в Сицилия — постъпиха през месеците ноември и декември, поради което тяхното оценяване можа да бъде приключено едва през 2010 г. Въпросните природни бедствия бяха сравнително малки по мащаб и оценката за тях бе, че не покриват критериите за отпускане на средства по линия на фонда[1].

При все това, от гледна точка на нанесените щети и на изплатените помощи 2009 година беше необикновена. Земетресението, разтърсило град Л'Акуила в италианската област Абруцо, фактически беше най-голямото природно бедствие от създаването на фонда, което впоследствие доведе до най-голямата отпускана някога безвъзмездна помощ, възлизаща на близо половин милиард евро. Друго голямо природно бедствие беше ураганът Клаус в югозападна Франция, щетите от който значително надвишават средните.

Чакащи заявления от 2008 г. и получени през 2009 г. нови заявления

Кипър (сушата)

През 2008 г. валежите в Кипър бяха толкова оскъдни, че това даде сериозно отражение върху условията на живот, икономиката и природната среда. На 1 юли 2008 г. кипърските власти подадоха заявление за подпомагане от ФСЕС, което беше допълнено с още информация на 16 октомври 2008 г. Това беше първото заявление до фонд „Солидарност“, свързано със суша. Регламентът относно фонд „Солидарност“ изисква заявлението да бъде подадено не по-късно от десет седмици след първите щети, причинени от бедствието, а това изискване, в случай на бавно настъпващо природно бедствие, каквото е сушата, се сблъсква с обективни трудности. В случая с Кипър обаче, на фона на тригодишния период на необичайно оскъдни валежи, липсата на валежи достигна връхната си точка в края на дъждовния сезон — през м. април 2008 г. Поради това Комисията счете, че 22 април 2008 г. може да се приеме за начална дата на голямото бедствие. Като следствие от това представеното на Комисията на 1 юли 2008 г. заявление спазва крайния срок, установен в член 4, параграф 1.

По изчисления на кипърските власти преките щети, понесени след 22 април 2008 г., възлизат общо на 176,15 млн. EUR. Тъй като тази сума надвишаваше приложимия за Кипър праг от 84,673 милиона EUR (т.е. 0,6 % от БНД), въпросното засушаване беше окачествено като „голямо природно бедствие“, засегнало цялата територия на страната. На 24 октомври 2008 г. Комисията предложи да отпусне финансова помощ в размер на 7,605 милиона EUR. След като бе изпълнена бюджетната процедура в Съвета и в Парламента и след сключването между Комисията и кипърските власти на споразумение за усвояване на безвъзмездните средства, сумата бе изплатена на Кипър на 9 октомври 2009 г.

Румъния (наводнения)

През м. юли 2008 г. доста голяма част от Румъния беше засегната от проливни дъждове, довели до тежки наводнения и свличания на земна маса. Румънските власти подадоха заявление за подпомагане от ФСЕС на 1 октомври 2008 г. Преките щети бяха оценени общо на 471,41 милиона EUR. Тъй като тази сума беше под приложимия за Румъния праг, служещ като критерий за „голямо бедствие“ (566,84 милиона EUR, т.е. 0,6 % от БНД на Румъния), но съставляваше приблизително 83 % от този праг, заявлението беше оценено по така наречения критерий „изключително регионално бедствие“.

Засегнатият район е хомогенна област, обхващаща 5 окръга в североизточната част на Румъния, с население 3,046 милиона души. По-голямата част от населението в засегнатия район е пострадало от частично или цялостно унищожаване на частната собственост и на земеделските култури. Бяха представени доказателства за сериозните и трайни последици за условията на живот и икономическата стабилност на засегнатия район. Беше докладвано за нанесени сериозни щети на основната инфраструктура, земеделието, горското стопанство, добитъка и частни домове. Бедствието даде трайно отражение върху условията на живот в засегнатия район, а именно близо 14 644 унищожени домакинства, трайна неизползваемост на основни инфраструктури (водна, енергийна) и сериозно повредена транспортна инфраструктура, довела до пълна изолация на около 100 общини. На 22 януари 2009 г. Комисията стигна до заключение, че заявлението отговаря на критерия за изключително регионално бедствие и предложи да бъдат отпуснати безвъзмездни средства в размер на 11 785 377 EUR. След като бе изпълнена съответната процедура за коригиране на бюджета и след подписването на споразумението за усвояване на безвъзмездните средства, тази сума беше изплатена на румънските власти на 29 октомври 2009 г.

Франция (ураганът Клаус)

На 24 януари 2009 г. мощен ураган („Клаус“) връхлетя Югозападна Франция, причинявайки значителни щети. Френските власти подадоха заявление до фонд „Солидарност“ на 2 април 2009 г., като по този начин спазиха 10-седмичния срок от регистрирането на първите щети.

Според френските власти ураганът е причинил значителни щети най-вече на сектора на горското стопанство (над 60 % от общия размер на изчислените щети), а също така на предприятията и на частните домакинства (над 25 % от общия размер на изчислените щети). Ураганът е причинил и значителни щети на инфраструктурата (транспорт, електроснабдяване, водоснабдяване и телекомуникации), както и на селскостопанския сектор, поради което са се наложили мащабни действия за разчистване. Ураганът причини смъртта на 12 души, а над 400 бяха ранени.

По изчисления на Комисията причинените от урагана преки щети възлизат общо на 3,805 млрд. EUR. Понеже тази сума надвишава прага от 3,398 млрд. EUR (т.е. 3 млрд. EUR по цени за 2002 г.), приложим за Франция през 2009 г. за отпускане на средства по линия на фонд „Солидарност“, бедствието бе определено като „голямо природно бедствие“ и в резултат на това попадна в основното приложно поле на Регламент (ЕО) № 2012/2002. Някои други вреди обаче, включени в заявлението на Франция, като например загубата на доходи и на продукция поради прекъсване на стопанската дейност, както и предполагаеми вреди, като например изчислената стойност на загубата на „поглътители на въглерод“ (възлизащи общо на 1,220 млрд. EUR), не бяха взети предвид като основа за изчисляване на помощта, тъй като те не бяха счетени за преки вреди

На 29 май 2009 г. Комисията предложи да бъде отпусната финансова помощ в размер на 109 377 165 EUR. Съответната процедура за коригиране на бюджета приключи на 15 септември 2009 г. След сключването с Франция на споразумение за усвояване на безвъзмездните средства Комисията изплати сумата на 25 ноември 2009 г.

Италия (земетресението в Абруцо)

През април 2009 г. италианската област Абруцо пострада от мощно земетресение, което коства живота на 300 души и причини огромни щети. В рамките на установения 10-седмичен срок за подаване на заявления до фонд „Солидарност“ италианските власти подадоха заявление за отпускане на финансова помощ във връзка със земетресението.

Земетресението нанесе тежки поражения на основната инфраструктура, частни домове, обществени сгради, предприятия, както и на богатото културно наследство на региона, като същевременно причини сериозни вреди на населението. Засегнатите от бедствието зони обхващат цялата провинция Л'Акуила, по-голямата част от областта Абруцо и някои прилежащи области. Областната столица Л'Акуила пострада особено тежко, като пораженията бяха най-значителни в нейния исторически център. От общо около 300 000 души население, пострадало при бедствието, се съобщава за 300 жертви и 1500 ранени. Хиляди хора са загубили домовете и/или частното си предприятие, а около 30 000 души са били настанени в палаткови лагери за дълго време. Други 32 000 души са били настанени в хотели и частни домове по адриатическото крайбрежие, а за около 20 000 се съобщава, че са се преместили да живеят в частни жилища извън региона Значителна част от сградите, инспектирани след земетресението, са се оказали изключително опасни за обитаване Бедствието имаше тежки последици и за социално-икономическото положение на целия регион, като стопанската дейност рязко спадна, а понякога бе и напълно преустановена. Същото се отнася и за дейността на местния университет с 27 000 студенти, която също представляваше фактор от важно стопанско значение за региона.

Италианските власти оцениха преките щети общо на над 10,212 млрд. EUR. Тази сума представлява 0,67 % от БНД на Италия и превишава над три пъти обичайния праг, приложим за Италия за отпускане на средства по линия на фонд „Солидарност“, който възлиза на 3,4 млрд. EUR (т.е. 3 млрд. EUR по цени за 2002 г.). Анализът на службите на Комисията показа, че методите, използвани от Италия за изчисляване на различните категории щети, са били много подробни и правилно подбрани, и че резултатите са достоверни. Изчисленият общ размер на преките щети дори изглежда по-скромен от очакваното.

По тази причина земетресението отговаряше на критериите за голямо природно бедствие и попадаше в основното приложно поле на фонд „Солидарност“ на ЕС. Заявлението бе успешно обработено по ускорена процедура, за да може на италианските власти да се окаже помощ колкото е възможно по-бързо. С решение от 8 юни 2009 г. Комисията предложи на бюджетния орган отпускането на финансова помощ в размер на 493 771 159 EUR. Процедурата за коригиране на бюджета приключи на 20 октомври 2009 г. и скоро след това бе последвана от сключването на споразумение за усвояване на безвъзмездните средства на 11 ноември 2009 г. Сумата бе изплатена на 30 ноември 2009 г.

Финансиране

През 2009 г. бяха изплатени безвъзмездни средства от ФСЕС по един случай, заявлението за който беше изпратено през есента на 2008 г. (сушата в Кипър). Съответният предварителен проект на коригиращ бюджет № 10/2008[2] бе одобрен от бюджетния орган на 18 декември 2008 г.

Що се отнася до заявленията, получени през 2009 г., средства от фонда бяха отпуснати по три случая. Предварителният проект на коригиращ бюджет № 1/2009[3] покрива последиците от наводненията, засегнали Румъния, и бе одобрен от бюджетния орган на 11 март 2009 г. Предварителният проект на коригиращ бюджет № 7/2009[4] покрива последиците от урагана „Клаус“ във Франция и бе одобрен от бюджетния орган на 15 септември 2009 г. Предварителният проект на коригиращ бюджет № 9/2009[5] покрива последиците от земетресението в Л'Акуила, Италия, и бе одобрен от бюджетния орган на 20 октомври 2009 г.. Изплащането на средствата е възможно след приемането на решенията за отпускане на безвъзмездни средства и след подписването на споразуменията за усвояването на средствата по нея.

Бенефициер | Бедствие | Категория | Размер на помощта (в EUR) |

Кипър | Суша | Голямо природно бедствие | 7 605 445 |

Румъния | Наводнения | Изключително регионално бедствие | 11 785 377 |

Франция | Ураган „Клаус“ | Голямо природно бедствие | 109 377 165 |

Италия | Земетресение в Абруцо | Голямо природно бедствие | 493 771 159 |

Общо | 622 539 145 |

Приключени случаи

Член 8, параграф 2 от регламента относно фонд „Солидарност“ гласи, че не по-късно от шест месеца след изтичането на едногодишния срок от датата на изплащане на безвъзмездните средства държавата бенефициер представя доклад относно финансовото изпълнение на безвъзмездните средства (наричан по-долу „доклад за усвояването на средствата“) с отчет, оправдаващ разходите (наричан по-долу „декларация за валидност”). В края на тази процедура Комисията прекратява помощта от фонда.

През 2009 г. бяха затворени две досиета по фонд „Солидарност“ на ЕС . Що се отнася до приключването на помощта във връзка с урагана в Естония през 2005 г., за който бе отпусната финансова помощ в размер на 1 289 765 EUR, докладът за усвояването на средствата бе получен на 27 септември 2007 г. След задълбочен анализ от страна на службите на Комисията, се наложи Комисията да поиска допълнителна информация от естонските власти. В получения на 19 януари 2009 г. отговор на естонските власти бяха обявени за недопустими разходи в размер на 4430 EUR. Комисията започна процедура по възстановяване и на 1 юни 2009 г. сумата от 4430 EUR бе възстановена от естонските власти. След това досието бе затворено.

Във връзка с урагана в Литва през 2005 г., на Литва бе отпусната финансова помощ в размер на 378 910 EUR, а докладът за усвояването на средствата на литовски език бе получен на 10 октомври 2007 г. След превод и проверка от страна на службите на Комисията, от литовските власти бе поискана допълнителна информация. Декларацията на литовските власти доказваше, че са изпълнени всички необходими изисквания с оглед на приключването. Комисията затвори досието на 11 юни 2009 г.

През 2009 г. Комисията получи окончателните доклади на Гърция (във връзка с наводнението в Еврос през 2006 г.), Унгария (във връзка с наводненията през 2006 г.), Германия (във връзка с урагана „Кирил“ през 2007 г.) и Франция (във връзка с циклона „Гамед“ през 2007 г.), отнасящи се до усвояването на отпуснатите през 2007 г. средства. В края на периода, обхванат от настоящия годишен доклад, оценката на тези доклади за усвояването на средства все още не беше приключила.

Заключения

През 2009 г. фонд „Солидарност“ за пореден път доказа своята ефективност в отговор на големи бедствия, а именно като предоставя финансова помощ в значителни размери в рамките на разумен период от време. Едно от условията за това обаче е заявленията да са добре подготвени от държавата-заявител, за да не се налага на Комисията да иска разяснения или допълнителна информация. В този смисъл се оказа много ефективна установената практика на службите на Комисията да предлагат на компетентните национални органи неофициално да прегледат заедно с тях изготвения проект на заявление преди официалното му представяне. Страните, които желаят да кандидатстват за помощ по линия на фонд „Солидарност“, се насърчават да се възползват от тази възможност.

Всъщност в случая с най-голямото бедствие, във връзка с което някога е била искана помощ от фонд „Солидарност“, изплащането на помощта стана възможно сравнително бързо в рамките на малко повече от 5 месеца от датата на подаване на заявлението — независимо от факта, че Европейският парламент беше в процес на конституиране след изборите през м. юни.

2009 година също така показа трудностите, свързани с отпускането на средства от ФСЕС в случай на бавно настъпващи бедствия. Изискването заявленията да се представят в рамките на 10 седмици след първите щети, причинени от бедствието, се сблъсква с обективни трудности в случай на бедствия като сушата, при които е практически невъзможно да се определи точна начална дата. Ако и в случая със заявлението на Кипър да беше намерено практическо решение, за предпочитане би било в регламента относно фонд „Солидарност“ да се включи специална разпоредба за този вид бедствия, благодарение на което ще отпадне нуждата да се „тълкува“ регламентът. Комисията ще засегне този въпрос в своето съобщение относно бъдещето на фонд „Солидарност“ на ЕС, което предвижда да представи в началото на второто полугодие на 2011 г.

Приложение 1: Чакащи и новопостъпили през 2009 г. заявления във фонд „Солидарност“ на Европейския съюз

Държава-заявител | Кипър | Румъния | Франция | Италия |

Име и естество на бедствието | Суша | Наводнение | Ураган „Клаус“ | Земетресение в Абруцо |

Дата на първите щети | 22/04/2008 | 24/07/2008 | 24/01/2009 | 06/04/2009 |

Дата на заявлението* | 01/07/2008 | 01/10/2008 | 02/04/2009 | 08/06/2009 |

Цялостна информация, налична към | 01/07/2008 | 01/10/2008 | 02/04/2009 | 08/06/2009 |

Праг за голямо бедствие (в млн. EUR) | 84,673 | 566,845 | 3 398,6 | 3 398,6 |

Общо преки щети (в млн. EUR) | 176,15 | 471,41 | 3 805,47 | 10 212,04 |

Категория | голямо | регионално | голямо | голямо |

Съотношение щети/праг | 208,03 % | 83,16 % | 111,97 % | 300,48 % |

Стойност на приемливите извънредни действия (в млн. EUR) | 59,45 | 390,81 | 462,91 | 2 004,14 |

Съотношение приемливи разходи/общи щети | 33,74 % | 82,9 % | 12,16 % | 19,63 % |

Съотношение помощ/приемливи разходи | 12,79 % | 3,01 % | 23,63 % | 24,64 % |

Процент на помощта (% от общия размер на щетите) | 4,31 % | 2,49 % | 2,87 % | 4,84 % |

Дата на решението за безвъзмездни средства | 30/03/2009 | 20/07/2009 | 27/10/2009 | 11/11/2009 |

Дата на споразумението за усвояване на безвъзмездните средства | 10/06/2009 | 03/09/2009 | 13/11/2009 | 11/11/2009 |

Отпусната помощ (EUR) | 7 605 445 | 11 785 377 | 109 377 165 | 493 771 159 |

Приложение 2: Общ преглед на заявленията, постъпили във фонд „Солидарност“ на ЕС от 2002 г. досега

2 | CZ | Наводнение | 2 300 | голямо | 129 |

3 | FR | Наводнение (Льо Гар) | 835 | регионално | 21 |

4 | DE | Наводнение | 9 100 | голямо | 444 |

Общ размер на помощта за заявленията от 2002 г. | 728 |

2 0 0 3 | 1 | ES | Разлив на петрол (танкер „Престиж“) | 436 | регионално | 8,626 |

2 | IT | Земетресение (Молизе/Апулия) | 1 558 | регионално | 30,826 |

3 | IT | Изригване на вулкан (Етна) | 894 | регионално | 16,798 |

4 | IT | Наводнение (Северна Италия) | (1 900) | (голямо) | Отхвърлено |

5 | GR | Неблагоприятни зимни атмосферни условия | (не са уточнени) | (голямо?) | Отхвърлено |

6 | PT | Горски пожари | 1 228 | голямо | 48,539 |

7 | FR | Горски пожари (Южна Франция) | 531 | (регионално) | Отхвърлено |

8 | ES | Горски пожари (на границата с Португалия) | 53 | съседна държава | 1,331 |

9 | MT | Наводнение | 30 | голямо | 0,961 |

10 | IT | Наводнение (Фриули Венеция-Джулия) | (525) | (регионално) | Отхвърлено |

Общ размер на помощта за заявленията от 2003 г. | 107,081 |

2 0 0 4 | 1 | FR | Наводнение (делтата на Рона) | 785 | регионално | 19,625 |

2 | ES | Наводнение (Малага) | (73) | (регионално) | Отхвърлено |

3-9 | ES | Горски пожари (7 заявления) | (480) | (регионално) | всичките 7 отхвърлени |

10 | SK | Наводнение | (29) | (регионално) | Отхвърлено |

11 | SI | Земетресение | (13) | (регионално) | оттеглено |

Общ размер на помощта за заявленията от 2004 г. | 19,625 |

2 0 0 5 | 1 | SK | Ураган (Татри) | 203 | голямо | 5,668 |

2 | IT | Наводнение (Сардиния) | (223, завишени) | (регионално) | Отхвърлено |

3 | EE | Ураган | 48 | голямо | 1,29 |

4 | LV | Ураган | 193 | голямо | 9,487 |

5 | SE | Ураган „Гудрун“ | 2 297 | голямо | 81,725 |

6 | LT | Ураган | 15 | съседна държава | 0,379 |

7 | GR | Наводнение в Еврос | (112) | (регионално) | Отхвърлено |

8 | RO | Пролетно наводнение | 489 | голямо | 18,798 |

9 | BG | Пролетно наводнение | 222 | голямо | 9,722 |

10 | BG | Лятно наводнение | 237 | голямо | 10,632 |

11 | RO | Лятно наводнение | 1 050 | голямо | 52,4 |

12 | AT | Наводнение (Тирол/Ворарлберг) | 592 | регионално | 14,799 |

Общ размер на помощта за заявленията от 2005 г. | 204,905 |

2 0 0 6 | 1 | UK | Експлозия в склада за петрол „Бънсфийлд“ | (700) | (регионално) | оттеглено |

2 | GR | Наводнение в Еврос | 372 | регионално | 9,306 |

3 | HU | Наводнение | 519 | голямо | 15,064 |

4 | ES | Горски пожари в Галиция | (91) | (регионално) | Отхвърлено |

Общ размер на помощта за заявленията от 2006 г. | 24,370 |

2 0 0 7 | 1 | DE | Ураган „Кирил“ | 4750 | голямо | 166,9 |

2 | FR | Реюнион, циклон „Гамед“ | 211 | регионално | 5,29 |

3 | ES | Наводнение в Ел Хиеро | (18) | (регионално) | Отхвърлено |

4 | ES | Наводнение в Ла Манча | (66) | (регионално) | Отхвърлено |

5 | UK | Наводнение | 4 612 | голямо | 162,387 |

6 | CY | Горски пожари | (38) | (регионално) | Отхвърлено |

7 | ES | Горски пожари на Канарските острови | (144) | (регионално) | Отхвърлено |

8-16 | IT | 9 заявления за горски пожари в 9 района | - | (регионално) | заявлението не се приема, пропуснат краен срок |

17 | FR | Ураган „Дийн“ (Мартиника) | 509 | регионално | 12,78 |

18 | GR | Горски пожари | 2 118 | голямо | 89,769 |

19 | SI | Наводнение | 233 | голямо | 8,254 |

Общ размер на помощта за заявленията от 2007 г. | 445,380 |

2 0 0 8 | 1 | CY | Суша | 165,4 | голямо | 7,605 |

2 | RO | Наводнения | 471,4 | регионално | 11,785 |

Общ размер на помощта за заявленията от 2008 г. | 19,390 |

2 0 0 9 | 1 | FR | Ураган „Клаус“ | 3 805,5 | голямо | 109,377 |

2 | IT | Земетресение в Абруцо | 10 212,0 | голямо | 493,771 |

3 | GR | Горски пожари 09 | (152,8) | (регионално) | Отхвърлено |

4 | CY | Урагани 09 | (2,6) | (регионално) | Отхвърлено |

5 | GR | Наводнения в Евия | (83,2) | (регионално) | Отхвърлено |

6 | IT | Кални свлачища в Месина | (598,9) | (регионално) | Отхвърлено |

Общ размер на помощта за заявленията от 2009 г. | 603,148 |

ВСИЧКО одобрена помощ от 2002 г. досега | 2 151,899 млн. EUR |

[1] Подробно изложение във връзка с оценката на тези заявления ще бъде поместено в годишния доклад за 2010 г.

[2] COM (2008) 731; Коригиращ бюджет 11/2008, приет на 18 декември 2008 г., ОВ L 27, 30.1.2009 г.

[3] COM (2009) 22; Коригиращ бюджет 1/2009, приет на 11 март 2009 г., ОВ L 99, 17.4.2009 г.

[4] SEC(2009) 827; Коригиращ бюджет 7/2009, приет на 15 септември 2009 г., ОВ L 293, 10.11.2009 г.

[5] COM (2009) 448; Коригиращ бюджет 9/2009, приет на 20 октомври 2009 г., ОВ L 326, 11.12.2009 г.